Tallinna Linnavalitsus esitas üleskutse aktiivsetele linnakodanikele tänavaaukude adopteerimiseks. Adopteeritud aukude liikluses avastamine on lihtsam ja hoiab kokku tervist ja vara.    Surev talv jättis meie tänavatele koledad armid, kuid erinevalt varasematest aastatest pole tänavu meie linnakassas piisavalt raha, et neid kõiki täielikult  lappida. Aukudes amortiseeruvad autod paraku oluliselt kiiremini, kui neist väljaspool. Õnneks ei hädalda linnakodanik tänavu käed rüpes vaid võtab seekord ka midagi päriselt ette.    Aasta 2011 kuluuripealinn kutsub kõiki linnakodanikke löökaukude adopteerimise talgutele!    Talgud toimuvad juuni alguseni või kuni auke jätkub. Augu adopteerimiseks moodustab abivalmis kodanik erksavärvilise värvipihusti abil selle ümber väikese ringi, millele vajadusel lisab samakõrgusjoontele  iseloomulikke sissepoole osutavaid joonekesi. Adopteeritud auk paistab autojuhile kergemini silma ning võimaldab seda aegsasti vältida.    "Kuna oma kodukandi augud on kõigile teada, on tegemist suuresti kultuuripealinna külaliste ja teistes linnaosades elavaid kodanikke abistava initsiatiiviga," selgitas transpordiameti juhataja asetäitja Tiit Simson HMSile. "Tegemist on väikese viisakusavaldusega kasvõi iseendale, kui unisema peaga või pimedas sõitma juhtute. Kodanikuaktiivsus suurendab  kogukonnateadlikkust ning on osa kodanikuühiskonna arengust," lisas ta. Lisaks soovitab amet talgutele kaasata ka lapsed ning manitseb aukude märkimisel jääma maitsekuse piiridesse: olemasolevat teekattemärgistust mitte kahjustama "Hüüdlaused jäägu ikka plakatitele."    Linnavalitsus paneb osalejatele südamele, et aukude adopteerimist viidaks läbi hilisemal, madalama liiklusintensiivsusega ajal ning et teel liikumise ajal kantaks helkurveste.    Eelmise innovatsiooni tegi Tallinn teekattemärgistuse alal  aastal 2008, mil märkis kesklinnas ühissõidukiraja kirjaga "BUS". Parimaid ja värvikamaid momente talgutest kajastab varem aukude lappimisele kulunud raha eest Tallinna Televisioon.